Der bliver med garanti ikke en dansker, der hæver trofæet som vinder af European Tour-turneringen HSBC Champions, der spilles i Shanghai. Selv om der var hele fire af slagsen, der klarede cuttet, kan ingen af dem true den førende amerikaner Phil Mickelson inden sidstedagen. Søren Kjeldsen er bedste dansker med en samlet score i par efter tredje runde, hvilket placerer rangerer ham som en foreløbig nummer 30. Ni pladser længere nede finder man Anders Hansen, der ellers var godt med, men som lørdag brugte fem slag mere end banens par og derfor dumpede ned i rækkerne. På samme måde har Søren Hansen og Mads Vibe-Hastrup også forlængst udspillet deres rolle i turneringen. Phil Mickelson er derimod fortsat rigtigt godt spillende på Sheshan-banen. En runde på 68 slag bragte ham samlet ned i 14 under par, to slag foran sin nærmeste konkurrent, englænderen Ross Fisher. /ritzau/

Opsummering:
De danske golfspilleres muligheder for en sejr i HSBC
Champions-turnering i Shanghai er væk. Søren Kjeldsen er bedst placeret på en delt 30.-plads.